Standard Bank-kliënte kan nou ook Samsung Pay | Netwerk24
Standard Bank-kliënte kan nou ook Samsung Pay
Deur Petrus Malherbe 10 Augustus 2018 16:09
Samsung Pay is nou ook vir Standard Bank-kliënte beskikbaar.
Byna twee weke nadat Absa-kliënte eerste toegang tot Samsung Pay gekry het, is dié innoverende betaalmetode nou ook vir Standard Bank-kliënte beskikbaar.
Samsung Pay laat kontaklose betalings met jou Samsung-foon toe. In plaas daarvan om 'n bankkaart by 'n betaalpunt te gebruik, hou jy bloot jou foon naby die kaartmasjien en die geld word outomaties van jou gekoppelde kaart verhaal.
Samsung Pay is reeds geruime tyd in verskeie oorsese lande beskikbaar en is nou in Suid-Afrika bekend gestel.
"Ons is verheug om dié uitsonderlike diens na Suid-Afrika te bring," sê Craige Fleischer, visepresident van geïntegreerde mobiliteit vir Samsung Suid-Afrika.
"Ons is ook baie bly oor die positiewe reaksie wat ons van banke en handelaars ontvang het."
In die loodstydperk sal Samsung vir almal wat Samsung Pay die eerste keer gebruik, 'n R30-geskenkbewys vir Mugg & Bean gee. Sodra jy Samsung Pay vyf keer gebruik het, kry jy 'n ete by Steers.
Eerstens moet jy 'n kliënt van Absa of Standard Bank wees. Volgens Samsung gaan ander Suid-Afrikaanse banke weldra ook genooi word om aan te sluit.
Tweedens moet jy jou op Samsung se webwerf registreer, waarna jy toegang tot Samsung Pay sal kry.
Tans werk net 'n gekoppelde krediet- of tjekkaart. Volgens Samsung gaan debietkaart-funksionaliteit binnekort ingestel word.
Samsung Pay stoor nie jou bankbesonderhede nie, maar werk in oorleg met jou bank. Dit beteken dit tree op as tussenganger tussen jou foon en jou bank en beklink nie self enige transaksie nie.
Nieteenstaande word die app beskerm met jou biometriese identiteit, insluitende gesigherkenningstegnologie of jou vingerafdruk.
Elke transaksie kan ook net deurgevoer word deurdat jou biometriese inligting soos jou vingerafdruk, of jou gesigskandering gebruik word, of deur 'n unieke PIN in te tik wat jou bank aan jou stuur, soortgelyk aan 'n OTP (one time PIN).
Samsung Pay werk met kontaklose kaartmasjiene, sowel as masjiene wat nog 'n magnetiese strook gebruik.